**150111 Avskjedsgudstjeneste i Rolvsøy-Domkirken**

2. søndag i åpenbaringstiden, 2. rekke. Prekentekst: Mark 1, 3-11.

Avskjedspreken etter 17 år som prest i Fredrikstad. **v/ Frank Oterholt, spr.**

**Innledning**

I januar 1997 søkte jeg jobb på bispekontoret her i Fredrikstad, men den jobben fikk jeg ikke. Etter kort tid ble det ledig en prestejobb i Domkirken. Jeg søkte og ble tilsatt i slutten av august 1997.

**Det har gått mange år siden 1997.** Jeg har hatt mange fine år som prest i her i byen, først flere år i Domkirken. Så … i 2008 hadde vi felles bispevisitas mellom Domkirken og Rolvsøy, og siden den tiden har våre menigheter vært et samarbeidsområde hvor vi deler på prestetjenesten. Derfor har jeg fått lov til å ha min hovedvirksomhet her i Rolvsøy menighet de seneste årene. Det har vært en rik tid.

**Jeg hadde tenkt å jobbe som prest** inntil jeg når pensjonsalderen som 67-åring om nøyaktig 5 år. Det var min plan. Men så skjer det ting i livet som forandrer på våre planer. Slike store endringer kan oppleves både trist og sørgelig. Slik var det også for meg. Men så dukker det opp nye utfordringer, og i dag har jeg en jobb som er godt tilpasset min livssituasjon. Og nå har jeg fått den jobben på bispekontoret som jeg søkte for 18 år siden. Dermed får jeg fremdeles jobbe i Kirken.

Så ... jeg er i grunn et veldig heldig menneske som får de jobbene jeg ønsker meg ☺. Jeg er også heldig fordi jeg har fått lov til å jobbe sammen med så mange gode medarbeidere gjennom flere år her i Fredrikstad.

Gjennom min jobb som prest her i byen, har jeg også blitt kjent med mange flotte mennesker. Jeg har blitt betrodd mange fortellinger fra levd liv, og jeg har vært oppe i mange interessante, men også i mange utfordrende situasjoner gjennom alle disse årene.

Alt det jeg har opplevd – og alle dere jeg har møtt, har gjort livet mitt rikere. Jeg har vokst med oppgavene som prest, jeg har blitt sterkere som menneske, jeg har blitt mer ydmyk til livet, og enda mer glad i mennesker og i livet.

**Dere som sitter her i dag**, er noen av alle dem som har bidratt til å gjøre livet mitt rikere og sterkere gjennom alle disse åra. **Takk skal dere ha for det!** Takk for en fin tid i Domkirken og i Rolvsøy menigheter. Det har vært noen flotte år og jeg har likt meg godt.

Takk for samarbeidet med staber og menighetsråd, takk for et rikt gudstjenestefellesskap, og takk til medarbeiderne ute på kirkegårdene og i begravelsesbyråene.

Det har også vært givende å jobbe med konfirmanter og små barn, med unge mennesker som står på terskelen ut i livet. Jeg har prøvd å regne ut: Jeg tror jeg har hatt konfirmanter i hvert fall i 25 år til sammen. Og nå tror jeg at vi – i vår Kirke – er i ferd med å bygge opp et mer solid barnearbeid, gjennom trosopplæringsreformen. Barnearbeid er grunnleggende viktig for kirkens fremtid.

Takk også til alle voksne og eldre som jeg har møtt. Noen av dere har jeg blitt bedre kjent med. Med noen av dere har jeg hatt dypere samtaler – kanskje en sørgesamtale, med andre har jeg hatt samtaler over en kaffekopp på kirkekaffen eller på telefonen.

Møte med mennesker på aldersinstitusjonene - og med syke mennesker, er også en del av prestens arbeid. Vi er takknemlige for at vi som kirke blir tatt så godt i mot på aldersinstitusjonene her i byen!

Jeg har også møtt mange mennesker med små barn, alle dere dåpsforeldre og faddere. Der har jeg kjent meg godt igjen, for jeg har jo tre (voksne) barn selv, og nå har jeg fått 2 barnebarn ☺. Hver gang jeg møter småbarnsforeldre, føler jeg at jeg er med på å feire livets aller største gave, livets største under: Å få barn.

**Så vil jeg si en ting til:** Det er mange av dere som er flinke til å gi presten deres gode ord. Takk for alle oppmuntringer, for julekort, for blomster og for hilsener på facebook! ☺ Det har gjort meg veldig godt.

**Og i dag:**

Til og med en egen Bibelsk salme – komponert for denne anledningen, av kantor Ivar Haugen, med påskriften «Til Franks avskjedsgudstjeneste». Takk Ivar! Du er et godt medmenneske! Alle som får jobbe sammen med deg, er heldige.

**Kallet**

Når jeg nå nettopp har avsluttet mange år som prest i fast stilling, vil jeg si litt om kallet. For meg har prestetjenesten vært et kall fra Gud.

Hvordan får man et kall? Hvordan blir man «kalt»?

**Stoltenberg**

I fjor høst fortalte Jens Stoltenberg – i et intervju - hva som hadde vært «drivkraften» hans gjennom mange år som politikker, statsminister og nå som toppsjef i NATO. Han sa:

*«Jeg har nærmest opplevd mine oppgaver i livet som et ‘kall’»*.

*«Jeg har vokst opp i en politikerfamilie og i et miljø som hele tiden har dreid seg om politikk og samfunnsengasjement. Jeg har blitt «heiet frem» til de oppgavene jeg har hatt helt siden jeg var barn og ungdom»*.

**Det var noe av det samme med min oppvekst:** For meg vokste kallet til å bli prest «naturlig» frem gjennom den påvirkningen jeg fikk fra et kristent miljø. Far var pastor i en frimenighet. Mor var aktiv i kristent barne-arbeid til hun var over 80 år.

I Askim var det et tett økumenisk samarbeid mellom Den norske kirke og alle frimenighetene. Jeg ble til og med spurt om å lede Ten-Sing i byen (Koret het *«Svaret»*) – da jeg var 19 år, selv om jeg kom fra et annet kirkesamfunn.

**For å sette det litt på spissen:**

I mitt barndomshjem var det slik at mor og far – og jeg og min bror, vi var engasjert i kristent arbeid (opp til) 6 dager i uka. Og på den 7. dagen (i uka) – på den dagen da Gud har hvilepause – da var vi – hele familien - på søndagsskolen (søndag morgen), på gudstjeneste søndag formiddag og på kristent kveldsmøte søndag kveld. Alt dette gjorde vi på samme dag som Gud hviler ut. Vi var veldig engasjert, … og jeg har tenkt (etter å ha sett «Idrettsgallaen» på NRK i går), at hvis jeg hadde vokst opp i en idrettsforening – med det samme «trøkket» og den samme støtten fra voksne mennesker, hadde jeg trolig blitt toppidrettsmann.

Hver sommer og påske var vi på barne- og ungdomsleir. Hele min oppvekst var preget av et tett og nært forhold til kristen tro, i en menighet og i et økumenisk fellesskap i byen. Et slikt miljø blir som et drivhus - når det gjelder å dyrke frem et kall til en livslang oppgave.

**Så ble jeg voksen og ferdig med videregående skole**, og jeg liksom kjente en forventning fra omgivelsene mine om at HAN, … han kommer helt sikkert til å bli prest. De så det på meg. Jeg ble nok påvirket av denne forventningen fra folk rundt meg, for jeg ble visstnok mer «høytidelig» i måten å være på, sa folk til meg. Jeg snakket plutselig litt mer pompøst og veltalende. Jeg kledde meg mer høytidelig,… jeg kjøpte sort dress, og fikk til og med sydd meg ei lilla/fiolett skjorte med en slags rundsnipp. Jeg var litt over 20 år og jeg kom til gudstjeneste i sort dress med lilla skjorte (!). Jeg så altså ut som en biskop når jeg kom til gudstjeneste ☺ (dette var 70-tallets lilla-epoke).

Men det var ikke meninga fra min side, for jeg har aldri hatt lyst til å bli biskop! ALDRI! (Jeg har aldri hatt kall til å bli biskop – og det takker jeg Gud for!!! ☺ ).

Hvorfor gikk jeg så med lilla «bispeskjorte»? Jo, jeg begynte å kle meg etter kirkeårets farger. Dette var jo midt i fastetida, da er det lilla kirkeårs-farge.

(Så … kallsbevisst mennesker kan gjerne også bli litt forfengelige ☺).

Ganglaget mitt ble til og med mer høytidelig, fikk jeg høre. Jeg fikk visstnok en mer verdig gange ☺ når jeg forsto at jeg skulle bli prest ☺.

**Jeg kunne vel ikke valgt noe annet enn å studere teologi.** Jeg måtte fordype meg i det jeg hadde fått inn med morsmelken. Jeg måtte lære meg formidlingens kunst (studerte pedagogikk). Jeg måtte bli flink med språket (studerte språk). Jeg måtte få mer kunnskap om samfunnet for å forstå menneskene og tiden vi lever i (tok Mastergrad i samfunnsfag). Jeg var veldig ivrig og motivert for ny kunnskap. Det ble mange års studium, men det ble en rik tid, som jeg har levd godt på i alle disse årene.

**Dagens prekentekst**

Jeg synes dagens prekentekst passer litt til det temaet jeg snakker om nå: «Kallet». Johannes døperen er den første som får et kall fra Gud i innledningen til Det nye testamentets tid. Johannes får oppgaven å «rydde vei» for det kristne budskapet. Han åpner veien inn i Kristendommens tidsperiode.

**I dagens evangelium leste vi dette:**

3. *En røst roper i ødemarken:* *Rydd Herrens vei,* *gjør* hans *stier rette!*

*4. Slik sto døperen Johannes fram i ødemarken og forkynte … 5. Fra hele Judea og Jerusalem dro alle ut til ham. De bekjente syndene sine og ble døpt av ham i Jordanelven. …* (Mark 1, 3-11)

Slik ryddet Johannes vei for det kristne budskapet kort tid før Jesus sto fram.

Døperen Johannes fikk bare være med en kort tid. Så var hans «kalls-periode» over. Han ble fengslet og satt ut av spill av en ond hersker. Senere ble det Jesus og apostlene som skulle etablere de første menighetene. Og fra denne tid har den kristne tradisjon og den kristne kirke eksistert helt opp til våre dager, generasjon etter generasjon. «Slekt følger slekters gang». Her i kirken bæres vi inn av våre foreldre og faddere når vi er små barn. Og her i Kirken samles vi hver søndag til det gudstjenestefeirende fellesskapet. Slik har det vært i 2000 år.

Og i denne Kirken har jeg fått lov til å gjøre min prestetjeneste. Jeg har fått være med på å:

* *Å lære bort den kristne tro til nye generasjoner.*
* *Holde troen ved like hos dem som har vært kristne gjennom et langt liv.*
* *Jeg har fått trøste mange sørgende.*
* *Jeg har også fått se at floker og livskriser har løst seg gjennom den gode samtalen.*
* *Som teolog har jeg også fått være med på å forme ny teologi, endre på teologi og å endre på tilvante «kristeliggjorte» holdninger som ikke lenger korresponderer godt med mennesker i vår tid.*

**Og ikke minst:**

Sammen med forkynnelsen av Guds ord, har jeg fått til lov til å forvalte sakramentene dåp og nattverd. Det er det viktigste ved prestetjenesten. Denne sjele-omsorgen er den viktigste oppgaven for en prest.

I«Confessio Augustana», artikkel 5 - vår kirkes viktigste bekjennelsesskrift, står det:

*«For at vi skal komme til denne tro, er der innsatt en tjeneste med å lære evangeliet og meddele sakramentene. For ved ordet og sakramentene som midler blir Den Hellige Ånd gitt, han som virker troen, hvor og når Gud vil, i dem som hører evangeliet, nemlig at Gud, ikke på grunn av våre fortjenester, men for Kristi skyld, rettferdiggjør dem som tror at de blir tatt til nåde for Kristi skyld.»*

Denne spesielle tjenesten har jeg fått lov til å ha.

Jeg begynte å jobbe i Høvik Kirke i 1980. Det er snart 35 år siden. I 1/3 av denne tiden har jeg også jobbet i skole og med undervisning. Også dette har også vært et kall for meg, men det har vært en annen type kristen tjeneste.

Likevel er dette er også et viktig poeng i vår kirke: Alle yrker og livsoppgaver må vi se på som et kall. Livet vårt er et kall. Dine oppgaver i familien, på arbeidsplassen og i menigheten kan du se på som et kall fra den Gud som har skapt deg og meg, et kall fra den Gud som opprettholder verden gjennom dine og mine henders gjerninger.

**Avslutning**

Og til dere som er dåpsforeldre og faddere:

Vi som er voksne - og har ansvar for barn, vi har fått kallet til å bære våre barn inn i kirken, bære dem inn på troens vei, «rydde vei» for den kristne tro i barnas sinn og tanker. Vi bærer barna våre inn i kirken fra de er små. Det er også et kall som er nedlagt i vår kristne kultur: Kallet til å bære barna våre til Jesus – slik at han kan få røre ved dem, og på denne måten lede dem inn i den kristne tro.

*«Du til dåpen lot meg kalle, da jeg var en liten knopp»* (Dåpssalmen: NOS 582).

Det er oss foreldre som gir barna våre det første kallet. Slik var det med Johannes døperen (dagens tekst). Han vokste opp i et åndelig miljø. Og slik var det også med min barndom. I barndommen lå kimen til kallet.

**Og til oss alle:**

Når vi har mottatt Herrens legeme og blod i nattverden – senere i Gudstjenesten, … og vi deretter går ut av Kirken, da sendes vi alle sammen ut i verden med et kall. Og nå i Åpenbaringstiden[[1]](#footnote-1) - kirkeårstiden etter jul, minnes vi spesielt på den oppgaven vi har som kristne: Vi skal drive misjon - her i vårt eget land og også blant andre folkeslag. Vi skal spre det glade budskapet rundt oss, vi skal mette sultne mennesker, vi skal hjelpe flykninger, vi skal gi av vår overflod til den som trenger det mest.

***Det er vårt kristne kall!***

*Og som takk for denne tjenesten sier jeg – og vi alle:*

***Ære være Fadere og Sønnen og Den Hellige Ånd, som var, er og blir en sann Gud fra evighet og til evighet. Amen.***

***Frank Oterholt***

*Rolvsøy kirke 11/1 2015.*

*.*

1. <http://www.gammel.kirken.no/?event=dolink&famID=333344> [↑](#footnote-ref-1)